Prins prys ‘rolmodelle van geestesgesondheid’Prins Harry (Foto: Press Association via The Royal Family, Facebook) Prins Harry het uitgepraat oor sy eie stryd met geestesgesondheid en sê dis in die haak om hulp te kry. Die rooikop-prins, wat op 19 Mei vanjaar met die aktrise Meghan Markle getroud is, het Saterdag tydens die afsluitingseremonie van die Invictus Spele in Sydney, Australië, sy toespraak begin deur die atlete te loof vir die “voorbeeld van vasbeslotenheid, optimisme en krag, eer en vriendskap” wat hulle stel. Die Invictus Spele is begin om die sportprestasies van beseerde weermaglede te vier. Hy het deelnemers geloof omdat hulle help om die kwessie van geestesgesondheid “van ŉ hartseerstorie in een te omskep wat inspireer”. Die geheim van die sukses van die Spele, meen hy, “is die aanvaarding dat geestesgesondheid die ware sleutel tot herstel is”, berig die BBC. Die hertog van Sussex, wat volgende jaar vir die eerste keer pa word, het gesê sommige van die atlete op die Spele het “teruggeveg uit van die donkerste ervarings wat enigiemand kan deurmaak”. “Deur bloot hier te wees en terug te baklei het julle rolmodelle vir almal by die huis of op die paviljoene geword wat dalk ŉ stryd met geestesiektes voer. Maar die belangrikste is dat julle vir ons almal wys ŉ mens mag hulp vra.” Prins Harry het na sy eie stryd ná die dood van sy ma, Diana, die prinses van Wallis, verwys. “Ek was al daar, julle was al daar en nou kan ons uitreik na hulle wat hulself nooit eens op daardie plek kan voorstel nie.”